AEG
Store norske leksikon,Økonomi og næringsliv,Næringsliv,Bedrifter og personer,Internasjonale bedrifter og varemerker
AEG er et varemerke for elektriske husholdningsprodukter, og tidligere tysk elektroteknisk industriselskap. Selskapet grunnlagt i 1883 som Deutsche Edison-Gesellschaft für angewandte Elektrizität av Emil Rathenau (1838–1915), som hadde kjøpt den tyske lisensen til glødelampen av Thomas Alva Edison.
Selskapet AEG sluttet sin drift i 1996, og AEG har siden vært et varemerke underlagt flere selskaper. Siden 2006 har AEG vært en av de viktigste varemerkene til selskapet Electrolux. Selskapets historikk I 1887 fikk selskapet navnet Allgemeine Elektricitäts-Gesellschaft (AEG). Emil Rathenaus sønn var den senere tyske utenriksminister Walther Rathenau, som i 1915 etterfulgte faren som sjef for selskapet. AEG var viktig i utbyggingen av Tysklands elektriske system og laget ulike elektriske apparater og verktøy, etter hvert også vaskemaskiner, kjøleskap og støvsugere. I 1907 ble AEG blant de første som ansatte egen produktdesigner (Peter Behrens). AEG og Siemens opprettet i 1903 teleselskapet Telefunken, i 1919 lyspæreprodusenten Osram og samarbeidet fra 1969 innen kraftverksektoren i Kraftwerk Union.I 1967 ble Telefunken innlemmet i AEG, og fra 1978 til 1985 var konsernets navn AEG-Telefunken. Dette var et av verdens største elektrokonsern, som med over 150 000 ansatte utviklet og produserte radio-/TV-apparater, diverse elektrisk utstyr til husholdning og industri, kraftverk, turbiner, generatorer, transformatorer, radarer med mer.I 1970-årene kom selskapet i økonomiske vanskeligheter, og i 1983 ble det meste av Telefunken-delen overtatt av franske statseide Thomson-Brandt. I 1985 overtok Daimler-Benz aksjemajoriteten i AEG, og produksjonen av elektroverktøy ble solgt til Atlas Copco i 1992, produksjonen av husholdningsmaskiner til svenske Electrolux i 1994, og jernbanedelen ble i 1996 slått sammen med ABBs tilsvarende virksomhet i selskapet Adtranz.I 1996 ble AEG avviklet og gjenværende virksomheter lagt direkte inn under Daimler-Benz (senere DaimlerChrysler), men AEG er fremdeles et kjent varemerke innen hvitevarer, elektroverktøy, elektriske motorer med mer. AEG i Norge I Norge ble datterselskapet AEG Elektrisitetsaktieselskabet opprettet i 1901 og overtatt av Bergens Telefonkompagni som Elektro-Generator AS (EGA) i 1947. EGA representerte AEG i Norge til AEG-Telefunken Norge ble dannet i 1975. Fra 1985 het de AEG Norge AS. Les mer i Store norske leksikon elektronikk vaskemaskiner